কলকাতায় আকাশছোঁয়া ডেটের স্বপ্নে ছেঁকা! বন্ধ ৮৩টি ক্যাফে

কলকাতা: কলকাতার (Kolkata) ভোজনরসিকদের জন্য এ যেন এক সতর্কবার্তা। শহরের একাধিক জনপ্রিয় ছাদ রেস্তরাঁ, বার ও ক্যাফেতে এবার ঝুলছে বন্ধের তালা। কলকাতা পুলিশের তরফে ৮৩টি রুফটপ রেস্তরাঁ ও বারের একটি তালিকা পাঠানো হয়েছে কলকাতা পুরসভায়। তার পরেই পুর কর্তৃপক্ষ নোটিস পাঠিয়ে জানিয়ে দিয়েছে—নিয়ম না মানলে ভেঙে ফেলা হবে এই রেস্তরাঁ ও বারগুলিকে।

সবচেয়ে বড় ধাক্কা লেগেছে পার্ক স্ট্রিট, শেক্সপিয়র সরণি, ভবানীপুর, কসবা, বেহালা, টালিগঞ্জ, নিউ আলিপুর থেকে শুরু করে গড়িয়াহাট, রবীন্দ্র সরোবর, যাদবপুর, বালিগঞ্জ, এনপিপিএস, রাজাবাগান ও আরও বহু এলাকার নামী ছাদ রেস্তরাঁগুলিতে। পার্ক স্ট্রিটের ‘দ্য স্কাই স্টোরি’, ‘রুটস’, ‘আউরিস হোটেল অফ ফোর’, ‘দ্য গোল্ডেন পার্ক’ সহ সাতটি প্রতিষ্ঠান তালিকাভুক্ত হয়েছে। শেক্সপিয়র থানার অন্তর্গত আটটি জনপ্রিয় স্পটের মধ্যে রয়েছে ‘হ্যাশট্যাগ’, ‘দ্য অ্যাস্টোর’, ‘সোল’, ‘কিউ এআই কিউ এআই’ প্রভৃতি।

আ্ররও পড়ুন: আজ সন্ধেয় ভিজবে শহর?

সবচেয়ে বেশি প্রভাব পড়েছে কসবা থানা এলাকায়। এখানকার ১০টি রুফটপ বার-রেস্তরাঁ তালিকায় উঠে এসেছে। ‘ভিভান্ত’, ‘চিনি কম’, ‘মিস চিলিস’, ‘লা ফ্লেম’ থেকে শুরু করে ‘হপ্পিপোলা’, ‘জারা’—সবকটি প্রতিষ্ঠানই বন্ধের মুখে। অন্যদিকে বেহালার দুটি, পর্নশ্রীর তিনটি, বেনিয়াপুকুর, তোপসিয়া, গড়িয়াহাট, কড়েয়া ও রবীন্দ্র সরোবরের একাধিক রেস্তরাঁ ও ক্যাফেও একই নির্দেশনার আওতায় এসেছে।

এই কঠোর পদক্ষেপের পেছনে রয়েছে বড়বাজারের মেছুয়া হোটেলে সম্প্রতি ঘটে যাওয়া মর্মান্তিক অগ্নিকাণ্ড। তার পরেই মুখ্যমন্ত্রী মমতা বন্দ্যোপাধ্যায় কড়া বার্তা দেন—শহরের কোনও ছাদ আর আটকে ব্যবসা চলবে না। মেয়র ফিরহাদ হাকিমও জানান, ছাদে অবৈধ কাঠামো বানিয়ে রেস্তরাঁ ও বারের ব্যবসা রুখতেই হবে। পুর কমিশনার সার্কুলার জারি করেন, আর তার ২৪ ঘণ্টার মধ্যেই পুলিশ ও পুরসভার যৌথ অভিযানে চিহ্নিত হয় ৮৩টি বহুতল।

অভিযানে উঠে এসেছে, অধিকাংশ রেস্তরাঁতেই টিনের শেড, থার্মোকলের ছাউনি ও এয়ার কন্ডিশনার বসিয়ে অবৈধভাবে চলছিল ব্যবসা। সিঁড়িতে রাখা ছিল গ্যাস সিলিন্ডার, জলের জার বা ঢিপি করে রাখা প্লাস্টিক সামগ্রী। এমন অবস্থায় আগুন লাগলে বিপদের আশঙ্কা বহু গুণ বেড়ে যায়। তাই এবার আর কোনও ছাড় নয়—বন্ধের নোটিস জারি করল প্রশাসন।